《题严力庵画西溪探梅图》
清代·魏之琇

郡城西去三十里，万树梅花一溪水。日出烟销不见人，人家隐约梅花里。

东风几日吹林薄，茅舍板桥春漠漠。娟如静女倚修竹，瘦若癯仙卧寒壑。

陂塘寂寂花愔愔，清溪仿佛桃源深。了无尘埃污履迹，时有雁鸭惊挐音。

天怜此境太幽绝，特倩我曹为搜抉。载酒晨冲古渡烟，寻诗暝踏荒林雪。

轻舟荡晴花正开，入花渐深迷路回。月明疏影掠篷过，风起暗香随棹来。

十年无复经河渚，回首同游半今古。重看水墨意茫然，始觉严兄用心苦。

作者简介：（1722—1772）浙江杭州人，字玉璜，号柳州。布衣。少孤贫，佣于当铺，夜自苦读医书，历二十年，无师而通，遂以行医为生。工诗词，能画。有《续名医类案》，《柳州医话》、《柳州遗集》。